*****

ΚΑΝΟΝΙΣΜΟΣ (ΕΟΚ) αριθ. 1746/84 ΤΗΣ ΕΠΙΤΡΟΠΗΣ

της 21ης Ιουνίου 1984

για την τροποποίηση του κανονισμού (ΕΟΚ) αριθ. 685/69 σχετικά με τις λεπτομέρειες εφαρμογής των παρεμβάσεων στην αγορά του βουτύρου και της κρέμας γάλακτος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 856/84 (2), και ιδίως το άρθρο 6 παράγραφος 7,

Εκτιμώντας:

ότι ο κανονισμός (ΕΟΚ) αριθ. 685/69 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 206/84 (4), ορίζει στο άρθρο 6 παράγραφος 2 και στο άρθρο 24 παράγραφος 3 τα διάφορα στοιχεία σχετικά με τα έξοδα αποθεματοποίησης· ότι είναι σκόπιμο να προσαρμοσθούν ορισμένα ποσά προκειμένου να ληφθεί υπόψη η εξέλιξή τους, και ιδίως οι τροποποιήσεις που πραγματοποιήθηκαν όσον αφορά τα έξοδα χρηματοδότησης·

ότι τα ποσά της ενίσχυσης πρέπει να περιλαμβάνουν μια συμμετοχή στα έξοδα χρηματοδότησης, που προκύπτουν σε κάθε κράτος μέλος· ότι, λόγω της αύξησης της παραγωγής και των αποθεμάτων βουτύρου, δεν είναι σκόπιμο να προωθηθεί η αποθεματοποίηση· ότι η διαπιστωθείσα εξέλιξη των πραγματικών επιτοκίων που εφαρμόζονται στα κράτη μέλη στα οποία υπάρχουν σημαντικά αποθέματα, χαρακτηρίζεται από μείωση των επιτοκίων αυτών·

ότι, εξάλλου, είναι σκόπιμο να ληφθεί υπόψη το γεγονός ότι σε ορισμένα κράτη μέλη τα πραγματικά επιτόκια είναι σαφώς κατώτερα από αυτά που εφαρμόζονται στην υπόλοιπη Κοινότητα· ότι, κατά συνέπεια, είναι σκόπιμο να καθορισθούν σαφώς κατώτερα επιτόκια όσον αφορά την κοινοτική συμμετοχή στην αποθεματοποίηση στα κράτη μέλη αυτά, προκειμένου να αποφευχθεί, αφενός, μία χωρίς λόγο συρροή πλούτου από τους εμπορευόμενους και, αφετέρου, να αποφευχθούν τεχνητές και κερδοσκοπικές μετακινήσεις προϊόντων που προέρχονται από περιοχές στις οποίες είναι δυνατή η διάθεση στην αγορά, προς τα κράτη μέλη στα οποία εφαρμόζονται τα κατώτερα επιτόκια·

ότι η Επιτροπή Διαχειρίσεως Γάλακτος και Γαλακτοκομικών Προϊόντων δεν εξέφρασε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 685/69 τροποποιείται ως εξής:

1. Στο άρθρο 6 παράγραφος 2 στοιχείο α) και στο άρθρο 24 παράγραφος 3 στοιχείο α), το ποσό «26,00 ECU» αντικαθίσταται από το ποσό «28,00 ECU».

2. Στο άρθρο 6 παράγραφος 2 στοιχείο γ), το επιτόκιο «11 %» αντικαθίσταται από το επιτόκιο «10,5 %».

3. Στο άρθρο 24 παράγραφος 3, το κείμενο του στοιχείου γ) τροποποιείται ως εξής:

α) Το επιτόκιο «11 %» αντικαθίσταται από το επιτόκιο «10,5 %» .

β) Προστίθεται η ακόλουθη πρόταση:

«Εντούτοις, όσον αφορά το αποθεματοποιημένο βούτυρο στην Ομοσπονδιακή Δημοκρατία της Γερμανίας και στις Κάτω Χώρες, το επιτόκιο καθορίζεται σε 7 % κατ' έτος και, όσον αφορά το αποθεματοποιημένο βούτυρο στο Ηνωμένο Βασίλειο, σε 9,50 % κατ' έτος».

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται όσον αφορά το βούτυρο που εισήλθε στα αποθέματα κατά την έναρξη της ισχύος του παρόντος κανονισμού.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Ιουνίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 90 της 1. 4. 1984, σ. 10.

(3) ΕΕ αριθ. L 90 της 14. 4. 1969, σ. 12.

(4) ΕΕ αριθ. L 22 της 27. 1. 1984, σ. 29.